《和樊直夫兼简允南》
宋代·郭印

士而志於道，谁云不自量。
山海虽崇深，行者尚梯航。
况复我固有，本根先混茫。
渺然一微尘，犹足铸虞唐。
随遇得真乐，何适非道场。
回首观世间，汩没诚可伤。
余岂不知耶，驽马恋豆糠。
春林听鸣鸟，秋壁闻啼螀。
是心如死灰，妄念不复猖。
持此欲求交，满目都伥伥。
迩来得吾人，宿愿欣已偿。
文字果超诣，圣门早升堂。
视彼俗学流，一一痴与狂。
所为杂霸下，未可语皇王。
与君期戮力，起废针其肓。
相将入山中，采薇以为粮。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。